
Személyre szabható folyadékterápia megvalósítását célzó Neural ODE alapú paraméteridentifikációs módszer kidolgozása

Kulcsszavak: paraméter identifikáció; NeuralODE; kardiovaszkuláris modell; személyre szabható intenzív terápia
Motiváció: Az akut keringési elégtelenség az intenzív osztályon ápolt betegek kb. 30%-ánál fellép. Ennek kezelésére a folyadék terápia a leggyakrabban alkalmazott kezelési eljárás, azonban az esetek jelentős részében ez sikertelen. Jelenleg nincs klinikailag széleskörűen alkalmazható, nem invazív perfúziós marker a folyadék terápia eredményességének értékelésére. A sikertelen folyadék terápia következményei negatívan befolyásolják a beteg kezelésének kimenetelét, megnövelik az intenzív osztályon történő kezelés időtartamát és költségeit.
Módszerek: A közelmúltban publikált kutatások alapján valószínűsíthető, hogy a keringési rendszert leíró ún. Three Chamber modell (TCM) identifikációjával meghatározható egyik paramétere, az ún. Stressed Blood Volume (SBV) lehetőséget adhat a folyadék terápia hatásosságának vizsgálatára. A dolgozatban alkalmazott identifikációs eljárás a Physics-informed Neural Network hálózat-családba tartozó ún. Neural ODE módszerre alapul. A fejlesztett paraméteridentifikációs módszer robusztusságát jellemzi, hogy az identifikációt mennyiben befolyásolja az egyes paraméterek különböző kezdeti értéke. Ezt vizsgálja a dolgozat egy szintetikus adatot felhasználó robusztusságvizsgálattal.
Eredmények: A dolgozat bemutatja a fejlesztett, és implementált algoritmusokat, amik megvalósítják a TCM szimulációját, illetve paraméteridentifikációját. A robusztusságvizsgálat igazolta, hogy a paraméteridentifikációs módszer alkalmazható a paraméterek kezdeti értékének széles tartománya esetén. A Neural ODE módszer TCM-re történő adaptációjának kidolgozásához, illetve annak validációjához modell állatokon végzett kísérletek eredményei kerültek felhasználásra, mely lehetővé tette a kidolgozott módszer egymástól lényegesen eltérő élettani helyzetekben történő elemzését, illetve az identifikáció pontosságának elemzését.
Következtetések: Az eredmények demonstrálják a Neural ODE megközelítés a TCM élettani modell paraméter identifikációjára történő alkalmazhatóságát. Az identifikációt valós adatokon alkalmazva az eredményként kapott SBV paraméterértékek időbeli lefutása korrelál a verőtérfogattal, ami bizonyítja a hipotézist, miszerint a kidolgozott módszer segítségével identifikált SBV paraméter értéke felhasználható a folyadék terápia eredményességének előzetes becslésére.

